Det var en tilfældig forbipasserende, der søndag morgen slog alarm og ringede 112, da han så, at der kom røg ud fra huset på den trafikerede vej i Bjergby nord for Hjørring. - Ejeren af huset var ikke hjemme, og der var således heller ingen personer eller dyr, der var i fare i forbindelse med branden, oplyser vagtchef hos Nordjyllands Politi, Michael Elkjær. Skagen Landevej var i de tidlige morgen- og formiddagstimer spærret som følge af branden, da beredskabet skulle kunne komme frem og arbejde med slukningsarbejdet. Ifølge myndighedernes foreløbige undersøgelser tyder meget på, at branden er opstået enten i kælderen under køkkenet eller i selve køkkenet. Her er i hvert fald konstateret brandskader i loftet i kælderrummet præcis under køkkenet, ligesom selve køkkenet er skadet som følge af branden. Nordjyllands Politi går nu i gang med brandtekniske undersøgelser på stedet.

Referat:
Det er en trist melding, som ejeren af et hus på Skagen Landevej ved Bjergby søndag kom hjem til. Der var nemlig gået ild i hans hus.